至洪澤
作者：楊萬里
朝代：宋

paragraphs: 今宵合過山陽驛，泊船問來是洪澤。
都梁到此只一程，却費一宵兼兩日。
政緣夜來到瀆頭，打頭風起浪不休。
舟人相賀已入港，不怕淮河更風浪。
老夫摇手且低聲，驚心猶恐淮神聽。
急呼津吏催開閘，津吏叉手不敢答。
早潮已落水入淮，晚潮未來閘不開。
細問晚潮何時來，更待玉蟲綴金釵。